title: "Ulpan"
text: "En Ulpan (\u00fc\u00fcb Hebreews: \u05d0\u05d5\u05dc\u05e4\u05df, muartaal: \u05d0\u05d5\u05dc\u05e4\u05e0\u05d9\u05dd Ulpanim) as en intensiif hebreewskurs, diaruun det neimuudis Hebreewsk spriik onerrachtet wurt an uk at skuul, wat deheer kurs uunbat. At wurd Ulpan bed\u00fc\u00fcdet 'onerracht', 'uunwising' of 'toonstuudio'. Det as f\u00f6r't miast faan neiiinwaanerers, diar iin uun det israelisk seelskap integriaret wel. A kurs hee uk en Kibutsprogram, huar lidj f\u00f6r fiiw muuner Hebreews liar, lewe an werke \u00fc\u00fcb en Kibuts. At idee faan de Ulpan kurs wurd uun det \u00e4\u00e4der 20. juarhunert \u00fctjtoocht an kurt efter det 1948 gr\u00fcnjleien faan a stoot Israel iinfeerd. Do iinwaanerers tu't lun snaaket Jidisk, Ladino, Ingels, Tjiisk, Araabsk asw. an hed uu so \u00fcnlik kult\u00fc\u00fcren. A kurs holep jo en gemian identiteet tu bagin.\n\nD\u00f6n Ulpanim spele noch en wichtig rol f\u00f6r neiiinwaanerers. Det wurd f\u00f6l kursen uunbeeden: faan det Jewish Agency, ferwaltingen uun a steeden, kibutsen an a uniwersiteeten. At jaft uk Ulpanim f\u00f6r turisten, \u00fctjluns j\u00fc\u00fcds studenten, as\u00fclbewerebers an ei j\u00fc\u00fcds werkimigrante. F\u00f6r neiiinwaanerers as a kurs kostenluas.\n\nAt idee faan a Ulpan wurd faan \u00f6ler lunen auernimen, huar lidj fersch\u00fck, h\u00f6r aanj ufnemen of ferleesen spriiken welertubelewen. Wales, Skotlun an Noorweegen haa detheer model f\u00f6r a mamenspriikonerracht br\u00fckt. \n\nHebreewsk\nIsrael\nUnerrucht"